CELEX: C2007/283/38
Language: ro
Date: 2007-11-24 00:00:00
Title: Cauza C-438/07: Acțiune introdusă la 19 septembrie 2007 — Comisia Comunităților Europene/Regatul Suediei

24.11.2007   
            
            
               RO
            
            
               Jurnalul Oficial al Uniunii Europene
            
            
               C 283/21
            
         Acțiune introdusă la 19 septembrie 2007 — Comisia Comunităților Europene/Regatul Suediei
   (Cauza C-438/07)
   (2007/C 283/38)
   Limba de procedură: suedeza
   Părțile
   
      Reclamantă: Comisia Comunităților Europene (reprezentanți: L. Parpala, M. Patakia, și S. Pardo Quintillán)
   
      Pârât: Regatul Suediei
   Concluziile reclamantei
   
               —
            
            
               Constatarea faptului că pârâtul a încălcat articolul 5 alineatele (2), (3) și (5) din Directiva 91/271/CEE a Consiliului din 21 mai 1991 privind tratarea apelor urbane reziduale (1) astfel cum a fost modificată prin Directiva 98/15/CE a Comisiei din 27 februarie 1998 (2). Încălcarea constă în neluarea măsurilor, până la 31 decembrie 1998, pentru ca toate evacuările de la stațiile de tratare a apelor urbane reziduale provenind din zone cu un echivalent-locuitor mai mare de 10 000 de locuitori, evacuate direct în zone sensibile sau în bazinele lor hidrografice, să îndeplinească cerințele aplicabile prevăzute de anexa I la Directiva 91/271/CEE a Consiliului, și
            
         
               —
            
            
               obligarea Regatului Suediei la plata cheltuielilor de judecată.
            
         Motivele și principalele argumente
   În 1994, Suedia a clasificat toate apele sale drept zone sensibile. În 1998 și în 2000, Suedia a confirmat această clasificare pentru Comisia Comunităților Europene (Comisia) și a indicat că s-a folosit drept criteriu etrofizarea și că tipul de tratament terțiar necesar se determină în funcție de întinderile de apă alterate.
   Autoritățile suedeze consideră că tratamentul cu azot nu este necesar pentru evacuările în Marea Baltică provenind din aglomerări cu un echivalent-locuitor (EL) mai mare de 10 000 de locuitori din zona situată la nord de comuna Norrtälje. Prin urmare, tratamentul cu azot se produce numai în zonele de coastă între comuna Norrtälje și frontiera norvegiană. Acestea consideră de asemenea că evacuările de azot provenind din zonele urbane cu un EL mai mare de 10 000 de locuitori în partea centrală din sudul Suediei nu contribuie la etrofizare apei din zona de coastă, din moment ce există o retenție naturală adecvată a azotului la trecerea prin bazinele hidrografice de la sursa poluării către mare.
   Comisia consideră că este dovedit științific faptul că fosforul și azotul sunt principalele cauze ale etrofizării Mării Baltice. Evacuările de fosfor și de azot în apa din zona de coastă se răspândesc spre alte părți ale Mării Baltice și evacuările în apele interioare, care se regăsesc în bazinul hidrografic al Mării Baltice, contribuie la etrofizarea acesteia.
   Prin urmare, tratamentul general cu azot al apelor reziduale provenind din zonele urbane cu un echivalent-locuitor (EL) mai mare de 10 000 de locuitori, care se deversează direct în zonele sensibile sau în bazinele hidrografice ale acestora, trebuie efectuat la stațiile de tratare afectate.
   Neluarea unor astfel de măsuri constituie o încălcare a Directivei 91/271/CEE, astfel cum a fost modificată prin Directiva 98/15/CE a Comisiei, în special a articolului 5 alineatele (2), (3) și (5) (din Directiva 91/271).
   
      (1)  JO L 135, p. 40.
   
      (2)  JO L 67, p. 29.